0462.xml
جج لوگوں کو شاہراہ دستور سے نہیں ہٹا سکتے ،سپریم کورٹ
اسلام آباد۔۔۔۔۔سپریم کورٹ نے ماورائے آئین اقدام کے حوالے سے دائر درخواستوں کی سماعت 25 اگست تک ملتوی کرتے ہوئے درخواست گزاروں کی جانب سے دھرنے ختم کرنے کیخلاف درخواست ایک بار پھر مسترد کردی اور کہا ہے کہ یہ ایک انتظامی معاملہ ہے اور انتظامی معاملات کی ذمہ دار حکومت ہے جبکہ عدالت نے درخواست گزاروں کے اعتراضات پر عوامی تحریک سے تفصیلی جواب چوبیس گھنٹوں میں طلب کیا ہے‘ تحریک انصاف اور عوامی تحریک نے اپنے اپنے جوابات سپریم کورٹ میں جمع کرائے ہیں۔ تحریک انصاف نے کہا ہے کہ ان کے کسی اقدام سے ماورائے آئین اقدام کا کوئی خطرہ نہیں۔وہ پرامن ہیں‘ پرامن رہیں گے۔کنٹینر ہٹاکر عوامی مشکلات ختم کی جائیں جبکہ عوامی تحریک نے اپنے جواب میں عدالتی اختیار کو چیلنج کیا ہے اور کہا ہے کہ عدالت کو سیاسی معاملات میں مداخلت کا اختیار نہیں۔چیف جسٹس ناصرالملک نے جواب دیتے ہوئے کہا کہ ایمرجنسی کے حوالے سے اعتزاز احسن کی درخواست پر کوئی حکم جاری نہیں ہوا تھا۔عدالت نے ایمرجنسی کے نفاذ کے بعد حکم جاری کیا تھا۔جسٹس جواد ایس خواجہ نے ریمارکس دیتے ہوئے کہا کہ ہم پانچ جج جاکر لوگوں کو شاہراہ دستور سے نہیں ہٹا سکتے یہ کام انتظامیہ کا ہے‘ حکومت کہاں ہے وہ اپنا فرض کیوں ادا نہیں کررہی۔جسٹس ثاقب نثار نے ریمارکس دیتے ہوئے کہا کہ حکومت کنٹینر ہٹائے اور مظاہرین شاہراہ دستور خالی کردیں۔اپنے حقوق کی بجاء آوری میں دوسروں کے حقوق کی خلاف ورزی نہ کی جائے‘ جسٹس انور ظہیر جمالی نے ریمارکس دئیے کہ مجھے اور ایک جج کو ایک کلومیٹر پیدل چل کر گھر جانا پڑا۔جمعہ کوچیف جسٹس ناصرالملک کی سربراہی میں پانچ رکنی لارجر بنچ نے کیس کی سماعت کی تو پاکستان تحریک انصاف کی جانب سے مفصل جبکہ عوامی تحریک کی جانب سے ابتدائی جواب داخل کروایا گیا۔عمران خان کی جانب سے حامد خان ایڈووکیٹ نے تحریری جواب میں موقف اختیار کیا گیا ہے کہ تحریک انصاف آئین کی بالادستی اور قانون کی حکمرانی پر یقین رکھتی ہے‘ کارکنان کسی سرکاری عمارت میں نہ تو داخل ہوں گے اور نہ ہی انہیں نقصان پہنچائیں گے۔تحریک انصاف یقین دلاتی ہے کہ کوئی ایسا اقدام نہیں اٹھایا جائے گا کہ جس سے ماورائے آئین اقدام ہونے کا کوئی امکان ہو۔پی ٹی آئی وضع کردہ اصولوں کی پابندی کرے گی‘ تمام کارکنان پرامن ہیں اور پرامن رہیں گے‘ عمران خان قانون کی حکمرانی پر یقین رکھتے ہیں‘ احتجاج کرنا ہر شہری کا حق ہے اور یہ دھرنے آرٹیکل 4‘ 9‘ 15 اور 16 کے تحت دئیے جاسکتے ہیں۔شہریوں کی نقل و حرکت میں رکاوٹ کنٹینرز ہیں انہیں ہٹایا جائے‘ شہریوں کو کھانے پینے کی اشیاء فراہم نہیں ہونے دی جارہیں‘ حکومت جان بوجھ کر خوف کا ماحول پیدا کررہی ہے‘ عدالت سے استدعاء کی گئی ہے کہ شہریوں کو ان کے بنیادی حقوق سے محروم نہ کیا جائے۔جبکہ عوامی تحریک کی جانب سے بیرسٹر علی ظفر ایڈووکیٹ نے جواب داخل کراتے ہوئے کہا کہ عوامی تحریک ایک پرامن جماعت ہے۔وہ انصاف کیلئے سڑکوں پر نکلی ہے۔جو بھی رکاوٹیں ہیں وہ حکومت کی جانب سے ہیں۔دھرنے سیاسی معاملہ ہیں مگر قانونی معاملہ نہیں۔عوامی تحریک نے مسلم لیگ (ن) کی طرح سپریم کورٹ پر حملہ نہیں کیا۔دھرنوں کی اجازت قانون دیتا ہے اس پر جسٹس ثاقب نثار نے کہا کہ لوگوں کو مشکلات کا سامنا ہے۔بیشک احتجاج آپ کا آئینی حق ہے‘ کسی اور جگہ منتقل ہوکر بیشک لمبے عرصے تک دھرنا دیتے رہیں ہمیں کوئی اعتراض نہیں۔جسٹس جواد ایس خواجہ نے کہا کہ عدالت کا دروازہ شاہراہ دستور پر کھلتا ہے ہمیں متبادل راستے سے آنا پڑا۔اس دوران درخواست گزاروں کے وکلاء نے عدالت سے استدعاء کی کہ شاہراہ دستور سے دھرنوں کو ختم کرنے کے احکامات جاری کئے جائیں۔جس پر جسٹس جواد ایس خواجہ نے کہا کہ آپ چاہتے ہیں کہ ہم پانچ جج جائیں اور مظاہرین کو شاہراہ دستور سے اٹھائیں۔مظاہرین کو اٹھانے کا کام انتظامیہ کا ہے اس پر احسن الدین ایڈووکیٹ نے کہا کہ سخت تقاریر کی جارہی ہیں جس کی وجہ سے معاملات اور بھی خراب ہوسکتے ہیں جس پر جسٹس ثاقب نثار نے کہا کہ ہم کسی کو تقاریر کرنے سے نہیں روک سکتے۔جسٹس جواد ایس خواجہ نے درخواست گزاروں سے کہا کہ آپ تقاریر کا ریکارڈ عدالت میں جمع کروائیں اس پر چیف جسٹس نے کہا کہ ابھی ہم تحریری جواب طلب کررہے ہیں اس کے بعد کوئی حکم جاری کریں گے اس پر احسن الدین شیخ نے کہا کہ پہلے بھی عدالت نے ایمرجنسی کے معاملے میں بیرسٹر اعتزاز احسن کی درخواست پر حکم جاری کیا تھا۔اس پر چیف جسٹس نے کہا کہ اعتزاز احسن کی درخواست پر ایسا کوئی حکم جاری نہیں ہوا تھا۔ایمرجنسی کے نفاذ کے بعد عدالت نے حکم جاری کیا تھا۔جسٹس جواد ایس خواجہ نے کہاکہ انتظامیہ کی ذمہ داری ہے کہ وہ قانون کے مطابق عمل کرے۔چیف جسٹس نے کہا کہ ابھی کسی اضافی دستاویزات کی ضرورت نہیں۔انہوں نے پاکستان عوامی تحریک سے کہا کہ وہ درخواست گزاروں کے اعتراضات کا پیراوائز مفصل جواب داخل کرائیں۔اس کے ساتھ ہی عدالت نے کیس کی مزید سماعت 25 اگست تک ملتوی کردی
INN
23.08.14
0462p.xml
مظاہرین شاہراہ دستور کی بجائے دوسری جگہ دھرنا دیں : سپریم کورٹ حکومت کو کنٹینر ہٹانے کی ہدایت‘ کسی غیر آئینی اقدام کی حمایت نہیں کرینگے عمران نے جواب داخل کرا دیا
اسلام آباد (این این آئی + آن لائن) سپریم کورٹ آف پاکستان نے عوامی تحریک کے سربراہ ڈاکٹر طاہر القادری سے تفصیلی جواب طلب کرلیا ہے جبکہ عدالت عظمیٰ کے ججز نے کہا ہے کہ احتجاج سب کا آئینی اور جمہوری حق ہے مگر دوسروں کے حقوق کی خلاف ورزی نہ کی جائے، کسی دوسری جگہ کا انتخاب کیا جائے، شاہراہ دستور بلاک کرنے کی اور نہ ہی کسی غیر آئینی اقدام کی حمایت کرتے ہیں۔ چیف جسٹس ناصرالملک کی سربراہی میں جسٹس جواد ایس خواجہ، جسٹس انور ظہیر جمالی، جسٹس میاں ثاقب نثار اور جسٹس آصف سعید کھوسہ پر مشتمل پانچ رکنی لارجر بینچ نے کیس کی سماعت کی۔ پاکستان تحریک انصاف کے سربراہ عمران خان کی جانب سے ان کے وکیل نے جواب جمع کرایا جس میں کہا گیا کہ تحریک انصاف کے چیئرمین آئین کی بالادستی اور قانون کی حکمرانی پر یقین رکھتے ہیں، تحریک انصاف کے کارکن کسی سرکاری عمارت میں داخل نہیں ہوں گے، عمران خان کسی بھی غیر آئینی و غیرقانونی اقدام کے حامی نہیں ہیں، ہمارا دھرنا پُرامن ہے۔ عمران خان نے یقین دہانی کرائی کہ احتجاج پُرامن ہے اور پُرامن ہی رہے گا۔ انہوں نے سپریم کورٹ سے استدعا کی کہ عدالت متعلقہ حکام کو کنٹینرز ہٹانے کا حکم دے جو اسلام آباد کے شہریوں کی نقل و حرکت میں سب سے بڑی رکاوٹ ہیں۔ عوامی تحریک کے سربراہ طاہر القادری کی جانب سے جواب ان کے وکیل علی ظفر نے جمع کرایا جس میں موقف اختیار کیا گیا کہ یہ ایک سیاسی مسئلہ ہے، عدالت کو سماعت کا اختیار نہیں۔ جواب میں کہا گیا کہ عوام انصاف کیلئے سڑکوں پر نکلے ہیں، کسی کو شاہراہ دستور پر آنے سے نہیں روکا، رکاوٹیں حکومت کی طرف سے کھڑی کی گئی ہیں۔ جواب میںکہا گیا کہ سترہ جون کو ماڈل ٹاؤن میں کارکنوں کی ہلاکت کے خلاف احتجاج کیا جارہا ہے اور احتجاج کے حق کو عالمی سطح پر تسلیم کیا گیا ہے۔ ہم احتجاج کا وہی حق استعمال کر رہے ہیں جو وکلاء نے 2009ء میں ججز کو بحال کرانے کے لئے استعمال کیا تھا۔ عوامی تحریک نے مسلم لیگ (ن)کی طرح عدلیہ پر حملہ نہیں کیا، لوگوں کی نقل و حرکت میں حکومت رکاوٹ بن رہی ہے۔ حکومت نے ذمہ داری نبھانے کے بجائے معاملہ عدالتی کندھوں پر ڈال دیا ہے، سیاسی معاملات میں مداخلت عدلیہ کے لئے نقصان دہ ہے۔ جسٹس ثاقب نثار نے کہا کہ اگر آپ بنیادی حقوق کی بات کرتے ہیں تواس کامطلب ہے کہ آپ آئین کی بات کرتے ہیں؟ جسٹس ثاقب نثار نے کہا کہ احتجاج آپ کا بنیادی حق ہے تاہم دوسروں کے حقوق کا بھی خیال رکھیں، حکومت بھی ذہن میں رکھے کہ شاہراہ دستور پر کوئی رکاوٹیں نہ ہوں۔ حکومت کنیٹنرز ہٹائے اور مظاہرین شاہراہ دستور خالی کر دیں۔ سماعت کے دوران جسٹس ثاقب نثار نے کہاکہ احتجاج سب کا آئینی اور جمہوری حق ہے مگر دوسروں کے حقوق کی خلاف ورزی نہ کی جائے، یہ جگہ خالی کر کے کسی دوسری جگہ کا انتخاب کیا جائے۔ جسٹس جواد ایس خواجہ نے کہاکہ سپریم کورٹ کا دروازہ شاہراہ دستور پر کھلتا ہے اور احتجاج کے باعث ہمیں متبادل راستے سے عدالت آنا پڑا۔ شاہراہ دستور بلاک کرنے کی اور نہ ہی کسی غیر آئینی اقدام کی حمایت کرتے ہیں، کسی دوسری جگہ پر آپ لوگ اپنے مطالبات کی منظوری تک دھرنا جاری رکھیں ہمیں اس پر کوئی اعتراض نہیں ہو گا۔ چیف جسٹس ناصر الملک نے کہاکہ 2 نومبر 2007 کو اعتزاز احسن نے سپریم کورٹ میں کہا تھا کہ ماورائے آئین اقدام ہونے جا رہا ہے تاہم عدالت نے ان کی درخواست کی سماعت نہیں کی اور پھر 3 نومبر کو ماورائے آئین اقدام ہو گیا۔ چیف جسٹس نے کہا کہ تحریک انصاف نے واضح کر دیا کہ وہ ماورائے آئین اقدام کی حمایت نہیں کرتی۔ کنٹینرز کی وجہ سے لوگوں کو پیدل چلنا پڑ رہا ہے، اٹارنی جنرل جواب دیں۔ جسٹس آصف سعید کھوسہ نے کہاکہ احتجاج کرنیوالوں کے حقوق ہیں تو جو احتجاج نہیں کرتے ان کے بھی حقوق ہیں، بنیادی حقوق کا معاملہ ہے لوگ مارے جا چکے ہیں۔ جسٹس جواد ایس خواجہ نے کہاکہ حکومت آئین اور قانون نافذ کرے،کوئی حائل ہورہا ہے تو بتائیں۔ بعد ازاں عدالت عظمیٰ نے پاکستان عوامی تحریک سے تفصیلی جواب طلب کرتے ہوئے ممکنہ ماورائے آئین اقدام کیس کی سماعت پیر تک ملتوی کر دی ہے۔ جسٹس جواد ایس خواجہ نے ریمارکس دیتے ہوئے کہا کہ ہم پانچ جج جاکر لوگوں کو شاہراہ دستور سے نہیں ہٹا سکتے یہ کام انتظامیہ کا ہے‘ حکومت کہاں ہے وہ اپنا فرض کیوں ادا نہیں کر رہی۔ جسٹس انور ظہیر جمالی کا کہنا تھا کہ حکومت کو صورتحال سے نمٹنے کیلئے قانون کے مطابق ایکشن لینا چاہئے، عدالت نے ایک بار پھر حکومت کی طرف سے دھرنا ختم کرانے کی استدعا مسترد کر دی۔ سپریم کورٹ نے احتجاج کرنیوالوں کو دھرنے کی جگہ تبدیل کرنے کا حکم دیا ہے۔
nawa-e-waqt
24.08.14